Reykjavík 20. desember 2024

Ágætu foreldrar barna sem eru á biðlista hjá sjálfstætt starfandi leikskóla. Hér eru upplýsingar vegna breytinga í innritun í sjálfstætt starfandi leikskóla.

***Nýir samningar við Reykjavíkurborg***

Fyrirmynd að  nýjum samningum Reykjavíkurborgar við sjálfstætt starfandi leikskóla í Reykjavík var samþykkt í nóvember 2024 af samtökum Sjálfstæðra skóla og borgarráði. Nú er verið að undirbúa samning við hvern og einn leikskóla og er gert ráð fyrir því að undirritun þeirra verði lokið eigi síðar en í janúar 2025.

***Breytingar með nýjum samningum***

Breytingar frá fyrri samningum eru meðal annars þær að nú fer umsókn um leikskólapláss í sjálfstætt starfandi leikskóla með samning við Reykjavíkurborg fram í gegnum innskráningakerfið Völu, eins og þegar sótt er um í almenna leikskóla borgarinnar.

Við val á leikskóla er hægt að velja bæði borgarrekna og sjálfstætt starfandi leikskóla í sömu umsókn.

[Hér er hægt að sjá](https://reykjavik.is/sjalfstaett-starfandi-leikskolar) upplýsingar um alla sjálfstætt starfandi leikskóla í Reykjavík og [hér er hægt að sjá](https://reykjavik.is/borgarreknir-leikskolar) alla borgarrekna leikskóla.

***Foreldrar þurfa að sækja um að nýju í gegnum Völu***

Foreldrar barna sem nú þegar hafa sótt um leikskólapláss í sjálfstætt starfandi leikskóla þurfa að **sækja um aftur** í gegnum Völu. Umsóknir sem borist hafa til sjálfstætt starfandi leikskólanna gilda ekki lengur. [Hér er hlekkur](https://umsokn.vala.is/login) þar sem hægt er að sækja um leikskólapláss. Í viðhengi eru leiðbeiningar um hvernig sótt er um leikskólapláss í gegnum Völu.

***Innritun***

Samkvæmt samningi við sjálfstætt starfandi leikskóla eiga foreldrar barna með lögheimili í Reykjavík forgang að öllum lausum plássum í leikskólanum á tímabilinu 1. mars til 15. apríl hvert almanaksár vegna innritunar fyrir komandi skólaár. Forgangurinn gildir að minnsta kosti vegna innritunar samkvæmt fyrsta vali foreldra. Sjálfstætt starfandi leikskólarnir ákveða sjálfir hvort þeir taka inn börn foreldra sem settu þá aftar á listann.

Börn innritast  eftir kennitölu, elstu fyrst, á þá leikskóla sem sótt er um, og á það jafnt við um almennar deildir og ungbarnadeildir. Frá þessu geta þó verið undantekningar sbr. 4 í [reglum um leikskólaþjónustu](https://reykjavik.is/sites/default/files/2024-09/reglur-um-leikskolathjonustu_samth-19.-september-2024_sent-til-birtingar.pdf) um forgang auk þess sem í undantekningartilfellum getur annað gilt um tiltekna sjálfstætt starfandi leikskóla vegna sérstöðu þeirra.

Waldorfleikskólinn Sólstafir hefur ákveðið að taka eingöngu inn börn foreldra sem setja leikskólann sem fyrsta val.

Minnst er hægt að velja 2 leikskóla og mest 7 leikskóla.

***Innritun hefst 3. mars 2025 – eftir það er ekki hægt að gera breytingar***

Úthlutun leikskólaplássa fyrir haustið 2025 hefst 3. mars nk. og þurfa foreldrar að vera búnir að fara vel yfir sínar umsóknir í Völu fyrir þann tíma. Frá og með 3. mars 2025 verður ekki hægt að gera breytingar eða skrá nýjar umsóknir á meðan á úthlutunartímabili stendur. Foreldrar geta valið allt að 7 leikskóla og velja skóla sem þeir kjósa helst í 1. val.

Vakin er athygli á að í Völu er hægt að velja sjálfstætt starfandi leikskóla í 2. til 7. val en verið getur að leikskólinn hafi ákveðið að taka eingöngu inn börn foreldra sem hafa sett hann í 1. sætið. Upplýsingar um ákvörðun leikskólans koma fram hér að framan.

Til að sækja um leikskólapláss er farið inn á [Vala leikskóli - Umsóknarvefur](https://umsokn.vala.is/login) með rafrænum skilríkjum. Frekari leiðbeiningar fylgja hér í viðhengi.

Með kærri kveðju,

Innritun skóla- og frístundasviðs